Vene president Vladimir Putin kutsus stalinismiohvrite mälestusüritusel üles ühendama rahva jõupingutused, et kunagi ei korduks mahalaskmised ja poliitilised repressioonid.
Poliitiliste ohvrite mälestuspäeva tähistatakse Venemaal alates 1991. aastast. Sel sügisel möödub 70 aastat massirepressioonide algusest ning seda kurba tähtpäeva tähistati kogu riigis, teatas ITAR-TASS.
Putini sõnul olid hukatud reeglina inimesed, kellel oli oma arvamus ning kes ei kartnud seda välja öelda.
"Riigi arenguks ja kõige efektiivsemate teede valikuks on vajalikud poliitilised vaidlused ja lahingud, arvamuste võitlus," ütles Putin mälestusmiitingul Moskvas Butovos. "See võitlus ei tohi aga toimuda väljaspool kultuuriraame."
Putin osales ka Butovos Kristuse ülestõusmise ja Vene uusmärtrite ning pühakute kirikus mälestusjumalateenistusel. Moskva ja kogu Venemaa patriarh Aleksius II pöördus jumalateenistust alustades Putini poole ning tänas teda "ühe Venemaa Kolgata" külastamise eest.
Butovos, mis nüüd kuulub Moskva piiridesse, lasti endise NKVD polügooni territooriumil ajavahemikul 1937. aasta augustist kuni 1938. aasta oktoobrini maha üle 20 500 inimese.
Moskvas Lubjanka väljakul Solovetsi kivi juures ühiskondlike organisatsioonide korraldatud mälestusüritusel ütles Venemaa presidendi juures tegutseva Ühiskondliku Palati liige Nikolai Svanidze, et Vene ühiskond on oma suhtumises minevikusündmustesse lõhestunud, vahendas NEWSru.com.
"Ilmub ajalooõpik, milles propageeritakse ideed "kui metsa raiutakse, siis laastud lendavad"," rääkis Svanidze. "Ja see annab tunnistust sellest, et taoline ajalugu võib korduda."
Heikki Aasaru
Putin kutsus üles mitte lubama repressioonide kordumist PM